[{"text_idx": "#000002", "text": "Galdera bat den-denaren abiapuntuan: \u00abZergatik musikatu da emakumezkoen hain testu gutxi euskal kantagintzan?\u00bb. Galdera bat eta zor baten kontzientzia, akaso. Anjel Lertxundik aipatu zion hausnarketa Antton Valverderi, elkarlanerako lur bila zebiltzala, 3 L \u2013 Lauaxeta, Lizardi, Lete (Pamiela, 2013) elkarrekin egin ostean. \u00abHauxe da nirea\u00bb, pentsatu zuen Valverdek: lanari ekin, Lertxundik pasatu zizkion euskal emakume poeten liburuetan azterka hasi, eta musikatzeko egokienak iruditu zitzaizkionekin osatu zuen sorta. Bost poeta, bost poetika eta zortzi poema. Itxaro Borda, Jule Goikoetxea, Tere Irastortza, Miren Agur Meabe eta Arantxa Urretabizkaia. Emanaldi forma eman zioten hasieran; han-hemen aurkeztu zituzten kontzertu eran, eta, grabatzeko urratsa egitean, Txillida Leku museora (Hernani, Gipuzkoa) jo zuten. \u00abHollywoodek ere ez daukan gune eder batera\u00bb, Lertxundiren esanetan. Hori da orain Hitzak hots argitalpenean eskura jarri dutena: emanaldi hura eta poemen bilduma laburra. Pamielak eman du argitara, Littera&Musika bildumaren barruan, eta Gipuzkoako Foru Aldundiaren laguntzarekin."}, {"text_idx": "#000007", "text": "Musikatutako bost poetetatik, Irastortza izan da lanaren aurkezpenean, eta esan du poz handiz eta haiekiko estimazioz jaso zuela Valverdek eta Lertxundik egin zioten proposamena. Baita bere bi poema horiek hautatu izanagatik ere: \u00abGorputza lotzen ari garen garai hauetan, oso esanguratsu bihurtzen dira\u00bb. Edertzat jo du \u00abbost emakume bederen\u00bb batera topatzea antologia batean. Eta galdera luzatu: \u00abZenbat gara euskal emakume idazleak?\u00bb. Akademian ari direnak kontuan hartuta, 600etik gora direla dio. Alor hori bazter utzita ere, \u00abehunka bai\u00bb.\u00abBeraz, arrantza egiteko aukera badago\u00bb. Euskal poesiaren eta kantagintzaren historian musikatuak izan diren zenbait gizon poeta ere aipatu ditu, Bernat Etxepare eta Arnaut Oihenart, esate baterako, eta haien testu batzuk emakumeekiko indarkeriak zeharkatzen dituela oroitarazi. \u00abGu ohituta gaude gizonezkoen lanak irakurtzen. Elkar irakurtzeko ordua da\u00bb. Aspaldi behar zuen kalean argitalpenak. Iazko abenduan grabatu zuten Txillida Lekuko zuzenekoa \u2014poeten parte hartzearekin, Goikoetxea salbu; Urretabizkaiak irakurri zituen haren hitzak\u2014, baina koronabirusaren krisiak hilabeteak atzeratu du argitalpena. \u00abKatakonbetan bezala bizitzeko zorian gaude berriro\u00bb, aipatu du Lertxundik, eta kultura \u00ablepoa atera nahian\u00bb sumatzen du hor. \u00abBaina, hara non, katakonba horietan irakurketa, musika, antzerkia, zinema... ditugu bidelagun, eta laguntzen digute gure barne korapiloak eta izuak askatzen. Builara ohituta gaude, baina une artistikoak eta gozamenezkoak ere ematen dizkigu bakardadera biltze honek\u00bb. Hitzak hots-ek hori lortuko balu, lanak \u00abfruitua eman duen\u00bb seinale litzateke egileentzat."}, {"text_idx": "#000008", "text": "Musikaria helduko zain ziren abestiak"}]